SL Uradni list Evropske unije C 122/12

Objava vloge v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2014/C 122/05)

V skladu s členom 51 Uredbe (EU) št. 1151/2012 Evropskega parlamenta in Sveta je ta objava podlaga za uveljavljanje pravice do ugovora zoper vlogo (1).

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„БЪЛГАРСКО РОЗОВО МАСЛО“ (BULGARSKO ROZOVO MASLO)

Št. ES: BG-PGI-0005-01050 – 26.10.2012

ZGO ( X ) ZOP ( )

1. Ime

„Българско розово масло“ (Bulgarsko rozovo maslo)

2. Država Članica ali Tretja Država

Bolgarija

3. Opis kmetijskega proizvoda ali živila

3.1 Vrsta proizvoda

Skupina 3.2 Eterična olja

3.2 Opis proizvoda, za katerega se uporablja ime iz 1. točke

„Bulgarsko rozovo maslo“ je eterično olje, ki se pridobiva s parno destilacijo cvetov vrtnic Damask (Rosa damascena Mill.).

Zunanji videz : oljnata prozorna tekočina

Barva : rumena ali rumenkasto zelena

Vonj : značilen vonj po vrtnicah

Fizikalno-kemični kazalniki : določijo se s plinsko kromatografijo. Reprezentativne in značilne sestavine, ki so bile identificirane, so prisotne v naslednjih deležih, ki določajo kromatografski profil olja:

Sestavine Vsebnost (%) ETANOL največ 3,0 LINALOL med 1,0 in 3,0 FENILETIL ALKOHOL največ 3,0 CITRONELOL med 24,0 in 35,0 NEROL med 5,0 in 12,0 GERANIOL med 13,0 in 22,0 GERANIL ACETAT največ 1,5 EVGENOL največ 2,5 METILEVGENOL največ 2,0 FARNEZOL vsaj 1,4 OGLJIKOVODIKI: С17 (heptadekan) med 1,0 in 2,5 С19 (nonadekan) (3) med 8,0 in 15,0 С19 (nonadeken) (4) med 2,0 in 5,0 С21 (heneikosan) med 3,0 in 5,5 С23 (trikosan) med 0,5 in 1,5

3.3 Surovine (samo za predelane proizvode)

(a) vrtnica Damask (Rosa damascena Mill.)

Sveži cvetovi vrtnic vrste Rosa damascena Mill., s cvetnimi in venčnimi listi, brez poganjkov, listov in popkov ter brez mehanskih nečistoč (na primer blato ali kamenje).

(b) voda

3.4 Krma (samo za proizvode živalskega izvora)

—

3.5 Posebni proizvodni postopki, ki jih je treba izvajati na opredeljenem geografskem območju

Nabiranje, prevoz in shranjevanje cvetov vrtnic:

Nabiranje cvetov vrtnic se običajno začne maja na poljih z nadmorsko višino 300–400 m in traja približno 20–25 dni, ko cvetovi vrtnic dosežejo zahtevano zrelost ter imajo 14–40 rožnato rdečih cvetnih listov in prijeten, značilen vonj. Nabiranje cvetov vrtnic se začne med peto in šesto uro zjutraj, traja pa do enajste ali dvanajste ure opoldan. Kakovost proizvoda „Bulgarsko rozovo maslo“ zagotavlja skladnost z zahtevo, da je treba cvetove vrtnic predelati najpozneje 10–15 ur po nabiranju, da se ohrani svežina in kakovost surovin.

Cvetovi se takoj po nabiranju prepeljejo v destilarne, kjer destilacija poteka neprekinjeno. Cvetovi vrtnic se sortirajo, nato pa se nekateri obdelajo takoj, medtem ko se ostali pred destilacijo hranijo za največ 15 ur (ko je vreme hladno in temperatura cvetov ne presega 20 °С), odvisno od tega, kdaj so bili nabrani.

Obdelava cvetov vrtnic – faze obdelave:

Destilacija: cvetovi vrtnic, katerih količina mora ustrezati gostoti 100 kg na kubični meter, se vstavijo v destilator in zmešajo z vodo v razmerju 1:4 do 1:5. Ta mešanica se segreva, da se zaradi pare in vode spremeni v vrelo kašo, ki se strojno meša. Eterična olja, ki se izločijo s paro, se ohladijo in pretočijo v steklenice, v katerih so shranjena. Za 1 kg vrtničnega olja je potrebnih približno 3 500 kg cvetov.

Redestilacija (koncentracija) destilirane tekočine: poteka v redestilacijskem stolpu, ki deluje neprekinjeno in v katerem se prvotni destilat večkrat redestilira.

Separacija, dehidracija in filtracija vrtničnega olja: separacija eteričnega olja se opravi v florentinskih posodah, nato pa se s segrevanjem na 30 °С in filtracijo odstranijo mehanske nečistoče in voda.

Mešanje: prodajne serije se pripravijo z mešanjem vrtničnih olj iz enega obrata (mešanice enega proizvajalca) ali mešanjem olj, proizvedenih v različnih obratih.

3.6 Posebna pravila za rezanje, ribanje, pakiranje itn.

Shranjevanje: proizvod se shranjuje v ločenih, zaščitenih prostorih, vključno z bančnimi trezorji, pri temperaturi 15 ± 5 °С, zaščiten pred neposredno sončno svetlobo in stran od virov toplote, v zatesnjenih steklenih posodah s kapaciteto 5 000 g, ki so odporne na toploto in opremljene s posebnimi zamaški, ki preprečujejo neposreden stik z zrakom, ali v lakiranih aluminijastih posodah.

Prevoz in pakiranje: v lakiranih aluminijastih ali tradicionalnih valjastih posodah (konkumi), ki so zaprte s pluto, na vrhu katere je varjena kovinska ploščica, ali v steklenih kozarcih in stekleničkah. Tradicionalne posode so zavite v belo blago s tradicionalnimi dodatki, tj. tribarvnim trakom in vrvico ter potrdilom o garanciji, ki so privezani okoli vratu posod. Embalaža je lahko težka od 0,5 g do 5 000 g. Tradicionalne posode se prevažajo v običajnih lesenih zabojih, škatlah, odobrenih za prevoz nevarnega blaga, ali navadnih močnih škatlah iz valovitega kartona, ki ne smejo preseči neto teže 10 kg.

3.7 Posebna pravila za označevanje

—

4. Kratka opredelitev geografskega območja

Geografsko območje, kjer se prideluje proizvod „Bulgarsko rozovo maslo“, vključuje naslednje občine:

— v regiji Plovdiv: Brezovo, Kaloyanovo, Karlovo, Sopot, Stamboliyski, Saedinenie in Hisarya,

— v regiji Stara Zagora: Bratya Daskalovi, Gurkovo, Kazanlak, Maglizh, Nikolaevo, Pavel Banya in Stara Zagora,

— v regiji Pazardzhik: Belovo, Bratsigovo, Pazardzhik, Panagyurishte, Peshtera in Strelcha,

— v regiji Sofia: Ihtiman, Koprivshtitsa in Mirkovo.

5. Povezanost z geografskim območjem

5.1 Posebnosti geografskega območja

Naravni in podnebni dejavniki

Tradicionalno območje gojenja vrtnic Damask je v Dolini vrtnic (Rozovata Dolina) v osrednji Bolgariji na nadmorski višini med 370 in 625 m. Za to območje so značilne lahka, peščeno rjava gozdna prst, ki ne zadržuje vode, in podnebne razmere, ki so ugodne za gojenje vrtnic. Zaradi milih zim in povprečne letne temperature 10,6 °C cvetovi poganjajo februarja. Visoka vlažnost, značilna za maj in junij, je optimalna za počasno in enakomerno cvetenje v obdobju nabiranja.

Zgodovinski in človeški dejavniki

Prebivalci Rozovate Doline se tradicionalno ukvarjajo s proizvodnjo proizvoda „Bulgarsko rozovo maslo“. V svoji več kot tristoletni zgodovini so lokalni prebivalci pridobili posebno znanje o visokokakovostnem razvoju semen in gojenju vrtnic, v panogo pa so vnesli tudi tehnološke inovacije. Nabiranje traja od 20 do 30 dni in zahteva posebne spretnosti: v času od nekaj ur pred zoro do zgodnjega jutra se skupaj z venčnimi listi nabirajo samo cvetovi z najmanj enim odprtim cvetnim listom, pri čemer se ne sme poškodovati stebla ali vej. Zaprti popki se pustijo na steblu za poznejše nabiranje. Samo izkušeni destilarji lahko ocenijo, kdaj so cvetovi pripravljeni za destilator, določijo razmerje med cvetovi in vodo ter izberejo optimalno temperaturo za destilacijo. Te spretnosti se prenašajo iz roda v rod in so podlaga za izboljšave destilatorjev, v katerih se proizvaja proizvod „Bulgarsko rozovo maslo“, s čimer se zagotavlja stalna visoka kakovost končnega proizvoda.

5.2 Posebnosti proizvoda

Edinstvene in posebne značilnosti proizvoda „Bulgarsko rozovo maslo“ so bogat vonj, bleda, rumenkasto zelena barva, zelo dobra obstojnost, dolgotrajen vonj ter uravnoteženo razmerje med hlapljivimi snovmi in ogljikovodiki.

Zaradi kemičnih značilnosti proizvoda „Bulgarsko rozovo maslo“, ki so tesno povezane z geografskimi lastnostmi območja, se ta proizvod razlikuje od ostalih vrtničnih olj z drugih koncev sveta. Te značilnosti so: 24- do 35-odstotna vsebnost citronelola (olja iz drugih koncev sveta imajo 39- do 49-odstotno vsebnost), razmerje med citronelolom in geraniolom 1,1:2,5 (olja z drugih koncev sveta imajo razmerje 2,3:4,8), posebni značilnosti proizvoda „Bulgarsko rozovo maslo“ pa sta prisotnost številnih značilnih sestavin, kot sta farnezol in geranil acetat, ter nizka vsebnost metilevgenola.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Posebne značilnosti proizvoda „Bulgarsko rozovo maslo“ so posledica skupnega vpliva številnih dejavnikov, povezanih z geografskim območjem. Podnebne razmere, ki vplivajo na enakomerno cvetenje, pridelek in vsebnost olja v cvetovih, so zmerne temperature (15–25 °C), visoka vsebnost vlage v zraku (več kot 60 %), majhna nihanja med dnevnimi in nočnimi temperaturami ter zadostna stopnja vlage v tleh. Zaradi teh razmer vrtnice cvetijo enakomerno in bogato ter vsebujejo veliko zelo kakovostnega vrtničnega olja. Da bi se pridobilo čim več dragocenih sestavin, način proizvodnje proizvoda „Bulgarsko rozovo maslo“ zahteva, da se predelava cvetov vrtnic izvaja neprekinjeno in takoj po nabiranju. Zato so destilarne v neposredni bližini polj vrtnic.

Proizvodnja proizvoda „Bulgarsko rozovo maslo“ in njen razvoj sta se začela v 17. stoletju, opisal pa jo je dr. Kosyo Zarev v knjigi Bulgarskoto rozoproizvodstvo i traditsionnata kultura (Proizvodnja vrtnic in tradicionalno gojenje v Bolgariji), ki je bila objavljena leta 2008. Proti koncu 18. in na začetku 19. stoletja je proizvod „Bulgarsko rozovo maslo“ prodrl na trge po vsem svetu. Bolgarija je postala glavna dobaviteljica evropske industrije parfumov. Proizvod „Bulgarsko rozovo maslo“ je bil včasih zelo razširjen v medicini, kjer se je uporabljal kot dragoceno zdravilo, prav tako pa se je pogosto uporabljal kot aromatična začimba pri kuhanju.

Kmalu po ustanovitvi nove bolgarske kneževine leta 1878 so bili sprejeti prvi zakoni, ki so urejali kakovost in čistost proizvoda „Bulgarsko rozovo maslo“. V knjigi z naslovom Parva konferentsia varhu Rozovata industria (Prva konferenca o pridelavi vrtnic), izdani leta 1906, je zapisano naslednje: „Po izdaji ministrskega odloka o prepovedi uvoza geranij leta 1889 se je cena proizvoda ‚Bulgarsko rozovo maslo‘ nemudoma in nepričakovano znatno zvišala“.

Uradna poročila konzulatov in delegacij iz New Yorka (ZDA), Vichyja (Francija) in North Pertha (Avstralija) za bolgarsko zunanje ministrstvo ter pričevanja iz obdobja 1939–1945 kažejo na veliko zanimanje za proizvod „Bulgarsko rozovo maslo“, ki se je nadaljevalo celo med drugo svetovno vojno. V pismu, ki ga je kraljevi bolgarski konzulat 19. decembra 1939 poslal ministrstvu in je bilo napisano še v stari bolgarski pisavi, je navedeno naslednje: „G. William A. Hoffman, kemijski inženir, ki trenutno živi v New Yorku, nas je obvestil, da želi in je zmožen vzpostaviti redno trgovanje s proizvodom ‚Bulgarsko rozovo maslo‘ pod zelo ugodnimi pogoji za obe vpleteni stranki“. V pismu z dne 20. januarja 1941 je ekonomski svetovalec na ministrstvu K. Dobrev obvestil kraljevo delegacijo v Vichyju o „pogojih, pod katerimi bi proizvod ‚Bulgarsko rozovo maslo‘ lahko prodajali v okupirani Franciji“. V pismu z dne 24. februarja 1944 je bilo ministrstvo obveščeno, „da je cena proizvoda ‚Bulgarsko rozovo maslo‘ zdaj 5 000 švicarskih frankov za kilogram“. Avstralsko trgovsko podjetje The East-West Trading Company of Australia je 5. oktobra 1945 zapisalo, da jih „poleg tega zelo zanima proizvod ‚Bulgarsko rozovo maslo‘ in zastopanje njegovih proizvajalcev v Avstraliji“.

Proizvod „Bulgarsko rozovo maslo“ si je s številnimi prejetimi nagradami na mednarodnih razstavah in sejmih od leta 1880 pa do danes ustvaril mednarodno priljubljenost in ugled, ki ju še naprej ohranja. V poglavju „Nagrade, ki jih je prejelo bolgarsko vrtnično olje“ knjige Bulgarskoto rozoproizvodstvo i traditsionnata kultura (Proizvodnja vrtnic in tradicionalno gojenje v Bolgariji) je dr. Kosyo Zarev zapisal: „Zaradi svoje visoke kakovosti je bolgarsko vrtnično olje prejelo veliko medalj in nagrad na številnih razstavah in sejmih“. Zarev prav tako omenja, da so bila proti koncu 19. in na začetku 20. stoletja podjetja, ki se ukvarjajo s proizvodnjo proizvoda „Bulgarsko rozovo maslo“ in njegovim trgovanjem, med prejemniki zlatih, srebrnih in bronastih medalj na sejmih v mestih, kot so Dunaj (leta 1873), Philadelphia (leta 1876), Chicago (leta 1895), Grasse (leta 1902), Pariz, Antwerpen (leta 1894), Amsterdam, Liège, Milano in London. Njegova knjiga omenja tudi nagradi, ki ju je proizvod „Bulgarsko rozovo maslo“ prejel v Bolgariji, in sicer na sejmu Plovdiv in na tretji mednarodni konferenci o eteričnih oljih leta 1968.

Leta 1964 so potekala praznovanja ob 300-letnici bolgarske industrije vrtničnega olja, bolgarska trgovinska zbornica in bolgarski direktorat za vrtnice pa sta takrat številnim organizacijam, ki so prispevale k razvoju te industrije, podelila zlate medalje in nagrade. Od leta 1903 se vsako leto odvija tradicionalni festival vrtnic, na katerem sta med drugim vedno prikazana obiranje vrtnic in njihova destilacija.

Pred drugo svetovno vojno je proizvod „Bulgarsko rozovo maslo“ pokrival 70–90 % svetovnega povpraševanja po vrtničnem olju. Bolgarija trenutno proizvaja od 1,5 do 2 toni letno, večina proizvodnje pa je namenjena izvozu. Po podatkih poročila, ki ga je ob jubilejnem znanstvenem srečanju 2. julija 2007 izdal Inštitut za vrtnice in aromatične rastline v Kazanlaku, zdaj pokriva 40–50 % svetovnega povpraševanja.

Leta 1994 je bil proizvod „Bulgarsko rozovo maslo“ pod št. 052-01 vpisan v bolgarski državni register patentov kot zaščitena označba porekla.

Sklic na objavo specifikacije

(člen 5(7) Uredbe (ES) št. 510/2006) (5)

http://www.mzh.government.bg/MZH/bg/ShortLinks/ZashiteniNaimenovania/Zaiavlenie.aspx

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) nasičen ogljikovodik s kemično formulo CH3(CH2)17CH3

(4) nenasičen ogljikovodik (z eno ali več dvojnimi ogljikovimi vezmi) s kemično formulo CH3(CH2)16CH = CH2

(5) Glej opombo 2.